ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3009/97 υποβολή: Μιχαήλ Παπαγιαννάκης (GUE/NGL) προς την Επιτροπή (1η Οκτωβρίου 1997)

Θέμα: Οικολογική καταστροφή στη λίμνη Κερκίνη

Η λίμνη Κερκίνη είναι ένας σημαντικός και προστατευόμενος βιότοπος στη Β. Ελλάδα, με πλούσια χλωρίδα και πανίδα. Μέσα στην προστευόμενη περιοχή βρίσκεται ιδιωτική φυτεία λευκών, της οποίας ο ιδιοκτήτης προχώρησε (Ιούλιος 1994) σε υλοτόμηση των δένδρων παρά το γεγονός ότι σε αυτά υπήρχαν εκατοντάδες φωλιές ερωδιών των οποίων τα νεογέννητα δεν ήσαν σε κατάσταση να πετάξουν. Η ενέργεια αυτή προκάλεσε το θάνατο πάνω από 200 πουλιών, και αναστάτωσε την ελληνική κοινή γνώμη. Οι αρμόδιες και υπεύθυνες αρχές δεν εμπόδισαν την ενέργεια αυτή ούτε πήραν μέτρα κατά του ιδιοκτήτη της φυτείας.

Ερωτάται η Επιτροπή εάν γνωρίζει τα γεγονότα και αν είναι σε θέση να ζητήσει εξηγήσεις από την Ελληνική Κυβέρνηση, ώστε να εξασφαλιστεί καλύτερη προστασία των βιοτόπων και κυρώσεις κατά των παραβατών;

Απάντηση της κας Bjerregaard εξ ονόματος της Επιτροπής (13 Νοεμβρίου 1997)

Η λίμνη Κερκίνη, αν και τεχνητή, έχει χαρακτηριστεί από τις ελληνικές αρχές ως περιοχή ειδικής προστασίας (ΠΕΠ) στο πλαίσιο της οδηγίας 79/409/ΕΟΚ περί της διατηρήσεως των αγρίων πτηνών ((ΕΕ L 103 της 25.4.1979, όπως τροποποιήθηκε από την Πράξη Προσχωρήσεως της Αυστρίας, της Φινλανδίας και της Σουηδίας (ΕΕ L 1 της 1.1.1995). )). Έχει επίσης προταθεί η προστασία της λίμνης στο πλαίσιο της οδηγίας αριθ. 92/43/ΕΟΚ περί της διατηρήσεως των φυσικών ενδιαιτημάτων (οικοτόπων) και της άγριας πανίδας και χλωρίδας ((ΕΕ L 206 της 22.7.1992. )).

Η τοποθεσία αποτελεί ένα από τα επίκεντρα ανάπτυξης, τώρα, δράσεων στο πλαίσιο του έργου LIFE-Nature («Διατήρηση των phalacrocorax pygmaeus και anser erythropus στην Ελλάδα»). Στα μέσα Ιουνίου 1997, υπέπεσε στην αντίληψη των φορέων του έργου η κοπή φυτείας δένδρων λεύκης όπου υπήρχαν πολλές φωλιές ερωδιών 7 οι φορείς του έργου ειδοποίησαν αμέσως τις ελληνικές αρχές. Ωστόσο, η φυτεία κείται εκτός της ΠΕΠ, σε ιδιόκτητες εκτάσεις, και ως εκ τούτου δεν εμπίπτει στο καθεστώς προστασίας που εφαρμόζεται στις ΠΕΠ. Πάντως η Επιτροπή γνωρίζει ότι το Υπουργείο Γεωργίας εξέδωσε εγκύκλιο σύμφωνα με την οποία η κοπή δένδρων λεύκης δεν επιτρέπεται κατά την περίοδο αναπαραγωγής (15 Φεβρουαρίου 1997 έως 30 Ιουλίου). Στο μέλλον η ανωτέρω απαγόρευση θα καλύπτει επίσης την επίμαχη ζώνη στην περιοχή της λίμνης Κερκίνης.

Από την άλλη πλευρά, περιήλθαν στην Επιτροπή πληροφορίες σχετικά με άλλα προβλήματα που άπτονται της προστασίας της λίμνης Κερκίνης, τις οποίες και θα διερευνήσει, προκειμένου να έχει σαφή εικόνα της καταστάσεως και, εφόσον χρειασθεί, να προβεί στις δέουσες ενέργειες.
ΓΡΑΠΤΗ ΕΡΩΤΗΣΗ E-3322/97 υποβολή: Esko Seppδnen (GUE/NGL) προς την Επιτροπή (20 Οκτωβρίου 1997)

Θέμα: Κίνδυνος για τα μοναδικά αποθέματα φυσικού σολομού του ποταμού Teno από την καλλιέργεια νορβηγικού σολομού σε δικτυωτούς ασκούς

Η Κυβέρνηση της Νορβηγίας έχει εγκρίνει, παρά τις αντίθετες συστάσεις των αρμοδίων για περιβαλλοντικά θέματα περιφερειακών αρχών και της αρμόδιας για τις παραμεθόριες υδάτινες περιοχές επιτροπής Φινλανδίας-Νορβηγίας, άδειες για την καλλιέργεια σημαντικών ποσοτήτων σολομού σε ιχυθοτροφεία-δικτυωτούς ασκούς στο φιόρδ του Teno.

Με την χορήγηση των αδειών αυτών για την καλλιέργεια σε δικτυωτούς ασκούς σολομού στο φιόρδ του Teno, η κυβέρνηση της Νορβηγίας έχει επιδείξει μεγάλη ανευθυνότητα. Η ύπαρξη ιχθυοτροφείων-δικτυωτών ασκών στο φιόρδ του Teno αυξάνουν τον κίνδυνο εξάπλωσης των ασθενειών του σολομού και συμβάλλουν στην εξασθένηση των κληρονομικών χαρακτηριστικών του φυσικού σολομού στο φιόρδ του Teno. Οι συνέπειες για ολόκληρη την κοιλάδα του ποταμού Teno από την ενδεχόμενη καταστροφή των αποθεμάτων του φυσικού σολομού είναι ανυπολόγιστες.

Ποιά μέτρα προτίθεται να λάβει η Επιτροπή προκειμένου να αποτραπεί ο κίνδυνος για την κοιλάδα του ποταμού Teno από την καλλιέργεια, κατά τον τρόπο αυτό, νορβηγικού σολομού του οποίου το μερίδιο στην αγορά είναι, ούτως ή άλλως, το μεγαλύτερο στην ΕΕ;

Απάντηση της κας Bonino εξ ονόματος της Επιτροπής (27 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-2907/97 της καςHautala ((Βλέπε σελίδα 35. )).
ΓΡΑΠΤΗ ΕΡΩΤΗΣΗ P-2964/97 υποβολή: Doeke Eisma (ELDR) προς την Επιτροπή (10 Σεπτεμβρίου 1997)

Θέμα: Πιθανή αναχώρηση του Γενικού Διευθυντή Enthoven

Σύμφωνα με ειδησεογραφία του τύπου, ο κ. Enthoven, Γενικός Διευθυντής της ΓΔ ΧΙ πρόκειται να αρθεί από τα καθήκοντά του.

1. Ευσταθεί η πληροφορία;

2. Εάν ναι, ποιοί είναι οι λόγοι που επιτάσσουν την εν λόγω αναχώρηση;

3. Κρίνει η Επιτροπή ότι, για τη συνοχή της ευρωπαϊκής περιβαλλοντικής πολιτικής, είναι ευκταίο να αίρεται ήδη από τα καθήκοντά του ο Γενικός Διευθυντής μετά την πάροδο τριετίας, καθήν στιγμή αναμένεται η σύσταση νέας Επιτροπής εντός διετίας;

Απάντηση του κ. Liikanen εξ ονόματος της Επιτροπής (7 Νοεμβρίου 1997)

Την 1η Οκτωβρίου 1997, η Επιτροπή αποφάσισε να διορίσει τον κ. Enthoven, γενικό διευθυντή της γενικής διεύθυνσης «Περιβάλλον, πυρηνική ασφάλεια και προστασία των πολιτών» (ΓΔ ΧΙ), στη θέση συμβούλου εκτός κατάταξης στη Γενική Γραμματεία και να διορίσει τον κ. James Currie, γενικό διευθυντή της γενικής διεύθυνσης «Τελωνεία και έμμεση φορολογία», στη θέση γενικού διευθυντή της ΓΔ ΧΙ.
ΓΡΑΠΤΗ ΕΡΩΤΗΣΗ E-3004/97 υποβολή: Roberta Angelilli (NI) προς την Επιτροπή (1η Οκτωβρίου 1997)

Θέμα: Προμήθεια λεωφορείων για την περιφερειακή επιχείρηση δημόσιων μεταφορών του Λατίου CΟ.TRA.L

Τις τελευταίες ημέρες το Διαμέρισμα Λατίου, η Επαρχία της Ρώμης και ο δήμος Ρώμης δέχθηκαν σειρά ερωτήσεων εκ μέρους ορισμένων συμβούλων όσον αφορά την υπόθεση της αγοράς εκ μέρους της CO.TRA.L., περιφερειακής επιχείρησης δημοσίων μεταφορών, 255 λεωφορείων μάρκας FIAT IVECO.

Το πρόβλημα συνίσταται στο ότι φαινομενικά η τιμή της προμήθειας κάθε λεωφορείου είναι ανώτερη κατά 100 εκατ. λιρέτες της τιμής αγοράς και εκείνης που καθαρίστηκε πάντως για ανάλογη προμήθεια 13 λεωφορείων στη Γενική Διοίκηση του Σώματος των Καραμπινιέρων.

Η διαφορά τιμής προκάλεσε ορισμένες αμφιβολίες όσον αφορά τους τρόπους και τα κριτήρια κατακύρωσης του εν λόγω μειοδοτικού διαγωνισμού.

Υπό το πρίσμα των ανωτέρω ερωτάται η Επιτροπή:

- Οι τρόποι με τους οποίους πραγματοποιήθηκε ο όλος διαγωνισμός συμβιβάζονται με όσα προβλέπουν οι κοινοτικοί κανονισμοί όσον αφορά τους δημόσιους διαγωνισμούς προμηθειών σχετικά με τη δημοσιότητα, διαφάνεια και τυπική ορθότητα της διαδικασίας;

- Ποιά είναι η γνώμη της Επιτροπής σχετικά με την καταφανή διαφορά τιμής αγοράς και τιμής προμηθείας που ενέκρινε η CO.TRA.L. με το διαγωνισμό αυτό;

- Ποιά είναι η όλη γνώμη της για την υπόθεση;

Απάντηση του κ. Monti εξ ονόματος της Επιτροπής (18 Νοεμβρίου 1997)

Η Επιτροπή δεν έλαβε καμία καταγγελία σχετικά με την αγορά λεωφορείων από την Cotral. Το Αξιότιμο Μέλος του Κοινοβουλίου καλείται να υποβάλει στην Επιτροπή τα στοιχεία που διαθέτει και σύμφωνα με τα οποία ενδέχεται να υπάρχει παράβαση του κοινοτικού δικαίου ως προς τις δημόσιες συμβάσεις.

Η ενδεχόμενη διαφορά μεταξύ των τιμών της αγοράς και της τιμής που προσφέρθηκε για τη συγκεκριμένη προμήθεια δεν αποτελεί παράβαση του κοινοτικού δικαίου των δημοσίων συμβάσεων.

Μέχρι στιγμής και βάσει του παραπάνω σκεπτικού, η Επιτροπή θεωρεί ότι τα εν λόγω γεγονότα δεν μπορούν να αποτελέσουν αντικείμενο αιτιολογημένης γνώμης της.
ΓΡΑΠΤΗ ΕΡΩΤΗΣΗ E-3301/97 υποβολή: Marνa Sornosa Martνnez (GUE/NGL) προς την Επιτροπή (20 Οκτωβρίου 1997)

Θέμα: Ανησυχητική θνησιμότητα πτηνών στο υγρότοπο El Fondo de Elche

Ο υγρότοπος El Fondo de Elche - Crevillente, στην αυτόνομη κοινότητα της Βαλένθια, επιδοτείται από δύο κοινοτικά προγράμματα LIFE επειδή συγκεντρώνει το 80 % του ευρωπαϊκού πληθυσμού της «cerceta pardilla» (είδος αγριόπαπιας), προστατευόμενου είδους πτηνών. Το ένα από τα προγράμματα αυτά αφορά τη βελτίωση της υποδομής και τη διατήρηση του υγρότοπου και το άλλο αφορά την προστασία της «cerceta pardilla». Στις 29 Σεπτεμβρίου, ευρωπαϊκή αντιπροσωπεία για την προστασία του περιβάλλοντος που επισκέφθηκε την περιοχή προκειμένου να ελέγξει την πρόοδο των εργασιών όσον αφορά την υλοποίηση των σχεδίων μπόρεσε να διαπιστώσει την οικολογική καταστροφή που προκλήθηκε από τη μεγάλη θνησιμότητα πτηνών. Τις τελευταίες μέρες η θνησιμότητα πτηνών επεκτάθηκε και στα ψάρια ωστόσο, όμως, το Συμβούλιο Περιβάλλοντος αρνείται να συνδέσει τις δύο περιπτώσεις.

Οι μελέτες που έχουν ζητήσει οι αρχές της αυτόνομης κοινότητας δεν έχουν ακόμη δημοσιευθεί, ωστόσο οι αναλύσεις που πραγματοποίησε η κοινότητα ύδρευσης του Levante, ιδιοκτήτρια του πάρκου, συνδέουν τους θανάτους αυτούς με την παρουσία ενός οργανικού νιτρικού άλατος που χρησιμοποιείται για την καταπολέμηση των εντόμων ή των γεωργικών παρασίτων. Είναι σε θέση η Επιτροπή να πει:

1. Εάν προτίθεται να ζητήσει από τους εμπειρογνώμονές της να εκπονήσουν μελέτη σχετικά με τις περιπτώσεις αυτές;

2. Τι μέτρα προτίθεται να λάβει σε περίπτωση που επιβεβαιωθεί ότι το οργανικό νιτρικό αυτό άλας είναι η αιτία της θνησιμότητας;

3. Σε ποιές ενέργειες πρόκειται να προβεί προκειμένου να αποκαταστήσει την οικολογική ισορροπία στην περιοχή και προκειμένου να ευνοήσει την καλύτερη ανάπτυξη των σχεδίων που έχουν ήδη ξεκινήσει;

Απάντηση της κας Bjerregaard εξ ονόματος της Επιτροπής (13 Νοεμβρίου 1997)

1. Η Επιτροπή δεν προτίθεται να πραγματοποιήσει δική της μελέτη. Η διαχείριση των ζωνών ειδικής προστασίας επαφίεται στις αρμόδιες ισπανικές αρχές, εν προκειμένω στην αυτόνομη κοινότητα της Βαλένθια.

2. Σύμφωνα με τις πληροφορίες τις οποίες έχει στη διάθεσή της η Επιτροπή, διεξάγονται ήδη αναλύσεις, κατόπιν πρωτοβουλίας της περιφερειακής διοίκησης, προκειμένου να προσδιοριστούν οι αιτίες της εν λόγω θνησιμότητας και οι ενδεχόμενες ευθύνες.

3. Η Επιτροπή συγχρηματοδοτεί, μέσω του προγράμματος Life Nature, ορισμένα μέτρα διατήρησης και διαχείρισης του εν λόγω υγροτόπου και των πλέον αντιπροσωπευτικών του ειδών (αγορά σημαντικού τμήματος του υγροτόπου, επιδιόρθωση ενός καναλιού που προκαλούσε το θάνατο πολυάριθμων νεοσσών πάπιας, διαχείριση του ενδιαιτήματος προκειμένου να βελτιωθεί η δυναμικότητα υποδοχής του).
ΓΡΑΠΤΗ ΕΡΩΤΗΣΗ E-3187/97 υποβολή: Jacques Donnay (UPE) προς την Επιτροπή (16 Οκτωβρίου 1997)

Θέμα: Τροποποίηση της έκτης οδηγίας σχετικά με την επιβολή μειωμένου συντελεστή ΦΠΑ στον τομέα της κατοικίας

Η έκτη οδηγία της 17ης Μαΐου 1977 (77/388/ΕΟΚ) ((EE L 145 της 13.06.1977, σελ. 1. )), περιορίζει την επιβολή μειωμένου συντελεστή ΦΠΑ για τον τομέα της κατοικίας στην παράδοση, κατασκευή, ανακαίνιση και μετατροπή κατοικιών οι οποίες παρέχονται στο πλαίσιο της κοινωνικής πολιτικής.

Το περιοριστικό αυτό ευρωπαϊκό πλαίσιο ευνοεί την άρνηση των διαδοχικών εθνικών κυβερνήσεων να επεκτείνουν το μειωμένο αυτό συντελεστή στις άλλες οικοδομικές εργασίες πέραν αυτών που αφορούν την κοινωνική στέγη.

Ωστόσο, στο στεγαστικό τομέα, οι εργασίες συντήρησης-αποκατάστασης αντιπροσωπεύουν σήμερα το ένα τρίτο του κύκλου εργασιών των οικοδομικών επιχειρήσεων, ήτοι εργασίες 145 περίπου δισ. φράγκων, χωρίς φόρους.

Μια τροποποίηση της έκτης οδηγίας προς την κατεύθυνση της διεύρυνσης του πεδίου εφαρμογής του μειωμένου συντελεστή ΦΠΑ για τον τομέα της κατοικίας θα είχε ασφαλώς ως αποτέλεσμα τον περιορισμό της χρησιμοποίησης παράνομης εργασίας στη δραστηριότητα αυτή και θα συνέβαλε στην ικανοποίηση επιτακτικών αναγκών που συνδέονται με την ποιότητα της κατοικίας.

Τί σκοπεύει να πράξει η Επιτροπή προκειμένου να καταργηθεί ο περιορισμός αυτός, ο οποίος βαρύνει τις επιχειρήσεις του εν λόγω οικονομικού τομέα;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3176/97 και E-3187/97 (25 Νοεμβρίου 1997)

Η πρόσφατη έκθεση της Επιτροπής προς το Κοινοβούλιο και προς το Συμβούλιο ((COM(97)559. )) εξηγεί λεπτομερώς τις απόψεις της σχετικά με τη χρήση μειωμένου συντελεστή Φ.Π.Α. ως μέσου προώθησης του τομέα οικοδομικών και κατασκευαστικών έργων και ως κινήτρου για την επιστροφή ορισμένων από τις δραστηριότητες του τομέα αυτού από την μαύρη οικονομία (έκθεση της Επιτροπής προς το Συμβούλιο και το Κοινοβούλιο σύμφωνα με το άρθρο 12 παράγραφος 4 της έκτης οδηγίας του Συμβουλίου της 17ης Μαΐου 1977 σχετικά με την εναρμόνιση των νομοθεσιών των κρατών μελών για τους φόρους κύκλου εργασιών-κοινό σύστημα Φ.Π.Α.: ενιαία φορολογική βάση).

Γενικά, η Επιτροπή εκφράζει επιφυλάξεις σχετικά με τη χρήση των συντελεστών Φ.Π.Α. ως πολιτικό κίνητρο για την επίτευξη ειδικών οικονομικών στόχων, ειδικότερα σε σύγκριση με αμεσότερα και με συγκεκριμένο στόχο πολιτικά μέτρα. Πάντως, το βασικό πρόβλημα στο οποίο επικεντρώνεται η ερώτηση του αξιότιμου μέλους αυτή τη στιγμή επανεξετάζεται από την Επιτροπή, στο πλαίσιο του σχεδίου της για τη θέσπιση ενός νέου κοινού συστήματος επιβολής του φόρου προστιθεμένης αξίας. Ειδικότερα, η Επιτροπή εξετάζει σοβαρά την πιθανότητα εφαρμογής μειωμένου συντελεστή Φ.Π.Α., σε πειραματική βάση και για περιορισμένη χρονική περίοδο, σε ορισμένες δραστηριότητες υψηλής έντασης εργατικού δυναμικού, σε τοπικό επίπεδο.
ΓΡΑΠΤΗ ΕΡΩΤΗΣΗ E-3176/97 υποβολή: Armelle Guinebertiθre (UPE) προς την Επιτροπή (13 Οκτωβρίου 1997)

Θέμα: Εφαρμογή μειωμένου συντελεστή ΦΠΑ στον τομέα της στέγης

Ο τομέας της οικοδομής σήμερα τείνει να βελτιωθεί. Ιδιαίτερα, στον τομέα της στέγης, το μερίδιο των έργων συντήρησης-αποκατάστασης αντιπροσωπεύει το τρίτο του κύκλου εργασιών των οικοδομικών επιχειρήσεων.Η κοινοτική νομοθεσία, ωστόσο, μέσω της έκτης οδηγίας της 17.5.1977, περιορίζει την εφαρμογή του μειωμένου συντελεστή ΦΠΑ στην περάδοση, κατασκευή, ανακαίνιση και μετατροπή των κατοικιών που παρέχονται στο πλαίσιο της κοινωνικής πολιτικής (άρθρο 12-3-α και παράρτημα Η, κατηγορία 9 της έκτης οδηγίας 77/388/ΕΟΚ) ((ΕΕ L 145 της 13.06.1977, σελ. 1. )).

Θα ήταν δυνατόν η Ένωση, συγκεκριμένα δε η Επιτροπή, να υποχρεώσει τα κράτη μέλη να επεκτείνουν τον μειωμένο συντελεστή ΦΠΑ;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3176/97 και E-3187/97 (25 Νοεμβρίου 1997)

Η πρόσφατη έκθεση της Επιτροπής προς το Κοινοβούλιο και προς το Συμβούλιο ((COM(97)559. )) εξηγεί λεπτομερώς τις απόψεις της σχετικά με τη χρήση μειωμένου συντελεστή Φ.Π.Α. ως μέσου προώθησης του τομέα οικοδομικών και κατασκευαστικών έργων και ως κινήτρου για την επιστροφή ορισμένων από τις δραστηριότητες του τομέα αυτού από την μαύρη οικονομία (έκθεση της Επιτροπής προς το Συμβούλιο και το Κοινοβούλιο σύμφωνα με το άρθρο 12 παράγραφος 4 της έκτης οδηγίας του Συμβουλίου της 17ης Μαΐου 1977 σχετικά με την εναρμόνιση των νομοθεσιών των κρατών μελών για τους φόρους κύκλου εργασιών-κοινό σύστημα Φ.Π.Α.: ενιαία φορολογική βάση).

Γενικά, η Επιτροπή εκφράζει επιφυλάξεις σχετικά με τη χρήση των συντελεστών Φ.Π.Α. ως πολιτικό κίνητρο για την επίτευξη ειδικών οικονομικών στόχων, ειδικότερα σε σύγκριση με αμεσότερα και με συγκεκριμένο στόχο πολιτικά μέτρα. Πάντως, το βασικό πρόβλημα στο οποίο επικεντρώνεται η ερώτηση του αξιότιμου μέλους αυτή τη στιγμή επανεξετάζεται από την Επιτροπή, στο πλαίσιο του σχεδίου της για τη θέσπιση ενός νέου κοινού συστήματος επιβολής του φόρου προστιθεμένης αξίας. Ειδικότερα, η Επιτροπή εξετάζει σοβαρά την πιθανότητα εφαρμογής μειωμένου συντελεστή Φ.Π.Α., σε πειραματική βάση και για περιορισμένη χρονική περίοδο, σε ορισμένες δραστηριότητες υψηλής έντασης εργατικού δυναμικού, σε τοπικό επίπεδο.
ΓΡΑΠΤΗ ΕΡΩΤΗΣΗ E-3344/97 υποβολή: Valerio Baldini (UPE) προς την Επιτροπή (22 Οκτωβρίου 1997)

Θέμα: Το κυνήγι του στούρνου στην Ιταλία

Η οδηγία 79/409/ΕΟΚ ((ΕΕ L 103 της 25.04.1979, σελ. 1. )) για την προστασία των αγρίων πτηνών, που τροποποιήθηκε με την οδηγία 94/24/ΕΟΚ ((EE L 164 της 30.06.1994, σελ. 9. )) επιτρέπει το κυνήγι του στούρνου μόνο στη Γαλλία, την Ελλάδα, την Ισπανία και την Πορτογαλία.

Μπορεί η Επιτροπή να αναφέρει για ποιό λόγο η Ιταλία δεν χαίρει της ιδίας μεταχείρισης και πρέπει να αρκεσθεί στη δυνατότητα να ζητήσει απαλλαγή όπως παραπέμπεται στο άρθρο 9 της οδηγίας 79/409/ΕΟΚ;

Απάντηση της κας Bjerregaard εξ ονόματος της Επιτροπής (19 Νοεμβρίου 1997)

Η οδηγία 79/409/ΕΟΚ περί της διατηρήσεως των αγρίων πτηνών τροποποιήθηκε το 1994 προκειμένου να περιλάβει το ψαρόνι (sturnus vulgaris) στο παράρτημα ΙΙ.2 της οδηγίας και να επιτρέψει την θήρα του εν λόγω πτηνού μόνο σε τέσσερα κράτη μέλη (Ελλάς, Ισπανία, Γαλλία και Πορτογαλία).

Κατά τις προπαρασκευαστικές εργασίες και συζητήσεις που κατέληξαν στην εκ μέρους του Συμβουλίου υιοθέτηση της τροποποίησης της εν λόγω οδηγίας, η Επιτροπή δεν ενημερώθηκε για τυχόν επιθυμία της Ιταλίας όσον αφορά την επέκταση της εν λόγω διάταξης στην επικράτειά της. Με βάση τα ανωτέρω, η Ιταλία δεν δύναται, πριν από κατάλληλη τροποποίηση του παραρτήματος ΙΙ.2 της οδηγίας 70/409/ΕΟΚ, να επιτρέψει παρέκκλιση από τα αυστηρά μέτρα προστασίας του εν λόγω είδους παρά μόνο για δεόντως αιτιολογημένους σκοπούς, σύμφωνα με τις διατάξεις του άρθρου 9 της οδηγίας.
ΓΡΑΠΤΗ ΕΡΩΤΗΣΗ E-3065/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Σήμανση των συσκευασιών

Η ερώτηση αφορά την «Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τη σήμανση των συσκευασιών και την καθιέρωση διαδικασίας αξιολόγησης και συμμόρφωσης για τις συσκευασίες» (έγγρ. COM(96) 0191 τελικό - 96/0123 COD) ((ΕΕ C 382 της 18.12.1996, σελ. 10. )):

Η πρόταση, σε ό,τι αφορά τη σήμανση και την διαδικασία αξιολόγησης της συμμόρφωσης, έχει ως αφετηρία τις διατάξεις που προβλέπονται στην Οδηγία 94/62/ΕΟΚ ((ΕΕ L 365 της 31.12.1994, σελ. 10. )) για τις συσκευασίες και τα απορρίμματα συσκευασίας. Η προτεινόμενη σήμανση είναι προαιρετική και καταδεικνύει, μέσω ενός συγκεκριμένου συμβόλου, εάν η συσκευασία είναι επαναχρησιμοποιήσιμη ή ανακυκλώσιμη 7 η χρήση διαφορετικών συμβόλων απαγορεύεται.

Θεωρεί η Επιτροπή ότι απαιτείται η εκπόνηση προγράμματος για την ελαχιστοποίηση των περιβαλλοντικών επιπτώσεων των συσκευασιών και, κυρίως, ότι πρέπει να σταματήσει η διάδοση αυτοεπικυρούμενων σημάτων για να καταδειχθεί εάν μία συσκευασία είναι επαναχρησιμοποιήσιμη ή ανακυκλώσιμη;

Απάντηση της κας Bjerregaard εξ ονόματος της Επιτροπής (11 Νοεμβρίου 1997)

Η πρόταση της Επιτροπής για οδηγία του Ευρωπαϊκού Κοινοβουλίου και του Συμβουλίου σχετικά με την επισήμανση των συσκευασιών, εγκρίθηκε στις 25 Νοεμβρίου 1996. Η εν λόγω πρόταση συμπληρώνει την οδηγία 94/62/ΕΚ, θεσπίζοντας τα σύμβολα επισήμανσης που πρέπει να χρησιμοποιούνται, καθώς και την διαδικασία αξιολόγησης για τη συμμόρφωση της επισήμανσης με τις βασικές απαιτήσεις της οδηγίας.

Σκοπός της πρότασης για την επισήμανση είναι η ενημέρωση των καταναλωτών, όταν είναι δυνατή η επαναχρησιμοποίηση ή ανακύκλωση της συσκευασίας. Επιπλέον, η πρόταση της Επιτροπής αποσκοπεί στην άρση της σημερινής σύγχυσης στην αγορά, καθορίζοντας ένα σύμβολο για την επαναχρησιμοποιήσιμη συσκευασία και ένα σύμβολο για την ανακυκλώσιμη συσκευασία.

Στην πρόταση για την σήμανση προβλέπεται η δυνατότητα σήμανσης μόνο για τη συσκευασία που είναι επαναχρησιμοποιήσιμη ή ανακυκλώσιμη σύμφωνα με τις απαιτήσεις που καθορίζονται στην οδηγία 94/62/ΕΟΚ. Το σύστημα έχει προαιρετικό χαρακτήρα, σε περίπτωση όμως που ο κατασκευαστής επιθυμεί να υποδηλώσει ότι η συσκευασία είναι επαναχρησιμοποιήσιμη ή ανακυκλώσιμη, πρέπει να χρησιμοποιούνται τα σύμβολα. Άλλα σύμβολα δεν επιτρέπονται. Σήμερα χρησιμοποιείται από τους κατασκευαστές ευρύ φάσμα διαφορετικών συμβόλων και ετικετών που υποδηλώνουν τη δυνατότητα ανακύκλωσης και επαναχρησιμοποίησης, γεγονός που συχνά προκαλεί σύγχυση στους καταναλωτές για τις περιβαλλοντικές επιδόσεις της συσκευασίας.

Η Επιτροπή είναι της γνώμης ότι, προτού ληφθούν περαιτέρω μέτρα σχετικά με την επισήμανση ή την συσκευασία, πρέπει να ολοκληρωθούν οι συζητήσεις στο Κοινοβούλιο και στο Συμβούλιο σχετικά με πρόταση οδηγίας για την σήμανση.
ΓΡΑΠΤΗ ΕΡΩΤΗΣΗ E-3151/97 υποβολή: Klaus Lukas (NI) προς την Επιτροπή (13 Οκτωβρίου 1997)

Θέμα: Κόστος της εκπροσώπησης της Επιτροπής στη Βιέννη

Η Επιτροπή θα μπορούσε να αναφέρει ποιό είναι το ετήσιο μίσθωμα (μίσθωμα βάσης και συναφείς δαπάνες της εκπροσώπησής της στο Kδrntnerringhof στη Βιέννη;

Ποιό είναι το μίσθωμα ανά τετραγωνικό μέτρο;

Κατά πόσο τοις εκατό είναι το εν λόγω μίσθωμα υψηλότερο από τα μέσα μισθώματα για χώρους γραφείων στο κέντρο της Βιέννης;

Ποιές εναλλακτικές προσφορές είχε συλλέξει η Επιτροπή κατά το χρονικό διάστημα της εκμισθώσεως το 1996 (κτήρια, συνολικό κόστος μισθώματος, τιμή ανά τετραγωνικό μέτρο κλπ.);

Η Επιτροπή μπορεί να αναφέρει πώς προτίθεται από τον έκτο όροφο ενός κτηρίου με υψηλές προδιαγραφές, το οποίο συχνά θέτει εμπόδια στους επισκέπτες, να ασκήσει πολιτική «εκ του σύνεγγυς» που τόσο συχνά αναφέρει;

Μπορεί η Επιτροπή να αναφέρει πόσοι πολίτες της Βιέννης κατά τους τελευταίους 12 μήνες έχουν «χαθεί» στα εν λόγω γραφεία;

Πόσο υψηλό ήταν το ετήσιο μίσθωμα στα παλιά γραφεία της εκπροσώπησης στη Hoyosgasse;

Κατά πόσο τοις εκατό έχουν αυξηθεί οι δαπάνες για το μίσθωμα της εκπροσώπησης μετά την αλλαγή διευθύνσεως;

Πόσο μεγάλο (σε τετραγωνικά μέτρα) είναι το γραφείο του υπευθύνου της εκπροσώπησης;

Κατά πόσα τετραγωνικά μέτρα είναι μεγαλύτερο από το επίσημο γραφείο του Προέδρου της Επιτροπής κ. Santer;

Απάντηση του κ. Oreja εξ ονόματος της Επιτροπής (4 Δεκεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-3050/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Πράσινη Βίβλος για το εμπόριο

Η ερώτηση αφορά την «Πράσινη Βίβλο για το εμπόριο» (έγγρ. COM(96) 0530 τελικό): Καλείται η Επιτροπή να δημιουργήσει «Παρατηρητήριο Στατιστικής για το Εμπόριο» το οποίο να συγκεντρώνει, να διοργανώνει και να δημοσιεύει τα στατιστικά στοιχεία στα οποία να περιλαμβάνονται:

1. στοιχεία σχετικά με την προσφορά και τη ζήτηση (ποσόστωση της αγοράς ανά δίαυλο διανομής, επίπεδα τιμών, όγκων, κ.τ.λ.) 7

2. στοιχεία σχετικά με τον επιχειρηματικό τομέα γενικά και ανά περιφέρεια.

Απάντηση του κ. Παπουτσή εξ ονόματος της Επιτροπής (7 Νοεμβρίου 1997)

Όπως έχει σημειωθεί στην Πράσινη Βίβλο για το εμπόριο, η βελτίωση των στατιστικών για το εμπόριο είναι αρμοδιότητα της Επιτροπής. Πράγματι, η μακροοικονομική στατιστική πληροφορία πρέπει να είναι σε θέση να απαντά στη ζήτηση των αρμοδίων για τη λήψη αποφάσεων προερχόμενοι από ενδιαφερόμενες κατηγορίες που έχουν ανάγκη από αξιόπιστα δεδομένα, ομοιογενή και συνεχώς ενημερωμένα, λαμβάνοντας υπόψη την ανάπτυξη του τομέα. Για αυτό το λόγο, η Επιτροπή προέβλεψε μια σειρά από δράσεις προς αυτή την κατεύθυνση, καταλήγοντας σε δημοσιεύσεις.

Στα πλαίσια της ομάδας εργασίας για τις στατιστικές του εμπορίου, που συγκαλείται τακτικά από την Eurostat, η Επιτροπή εργάζεται για την εφαρμογή του κανονισμού του Συμβουλίου (CEE) αριθ. 58/97 της 20ής Δεκεμβρίου 1996 πάνω στις στατιστικές διάρθρωσης των επιχειρήσεων ((ΕΕ L 14 της 17.1.1997. )), που περιλαμβάνει ένα παράρτημα το οποίο αναφέρεται στο εμπόριο και στη διανομή. Με την ευκαιρία της παρουσίασης αυτού του κανονισμού στους επαγγελματίες του κλάδου, η Επιτροπή πρότεινε την οργάνωση διάλεξης πάνω στις στατιστικές του εμπορίου. Αυτή η εκδήλωση, που έχει ως στόχο να παρουσιάσει και να σχολιάσει τα τελευταία διαθέσιμα αριθμητικά στοιχεία και να επιτρέψει στις ενδιαφερόμενες κατηγορίες να εκφράσουν την άποψή τους, αναμένεται να λάβει χώρα κατά τη διάρκεια του πρώτου τριμήνου του 1998. Αυτό το είδος διάλεξης θα μπορούσε να επαναλαμβάνεται ετησίως.

Λαμβάνοντας υπόψη τις προαναφερθείσες εργασίες, δεν προβλέπεται προς το παρόν να δημιουργηθεί παρατηρητήριο.